Paul Brock

**Paulius Brokas** (1900 m. vasario 21 d. Pagulbiniuose, Vokietijos imperija – 1986 m. spalio 26 d. Bad Segeberge, Vakarų Vokietija) – jūreivis, rašytojas.

## Biografija

Gimė 1900 m. vasario 21 d. Pagulbiniuose. Rašytojo prosenelis buvo Reino laivininkas, su Napoleono Didžiąja armija 1812 m. atkeliavęs prie Nemuno ir čia vedęs zalcburgiečių palikuonę. Rašytojo tėvas Johanas buvęs jau trečios kartos laivininkas, turėjęs savo medinį tristiebį kuršlaivį ir juo plaukiojęs krašto upėmis.

1900 m. J. Brokas išsimokėtinai įsigijo dvarelį Viešvilėje, o paskutinį įnašą sumokėjo 1914 metais, o po poros savaičių prasidėjo Pirmasis pasaulinis karas, į kraštą įsibrovę Rusijos kariškiai J. Broko dvarelį sudegino. Laivininkas liko be savo nuosavybės ir pastogės.

1914-1915 m. žiemą jam su šeima teko praleisti lede įšalusiame mediniame kuršlaivyje. Kitą vasarą Paulius jau plaukiojo upėmis kaip šturmanas tėvo laive. 1917 m. Piliavoje jis gavo oficialias laivavedžio (šturmano) teises (patentą), galop įsigijo ir savo laivą, su kuriuo plaukiojo mariomis ir krašto upėmis.

Pirmojo pasaulinio karo paskutiniais mėnesiais (1918 m. rugsėjį) P. Brokas buvo mobilizuotas į Vokietijos karinį jūrų laivyną ir pradėjo studijas Jūrų akademijoje Kylyje. Karui pasibaigus, nepanoro likti laivyne ir grįžo atgal prie Nemuno. Ten neužsibuvo, panoręs aplankyti tolimus kraštus. Kaip jūreivis plaukiojo su įvairiais laivais, pasiekė net Rytų Aziją.

Po ilgų plaukiojimų 1929 m. grįžo į Vokietiją, kur Kelne pradėjo studijuoti pedagogiką ir psichologiją bei pradėjo rašyti apysakas. Jau tapęs žinomu žurnalistu, grįžo į Tilžę, kur buvo apsigyvenę jo brolis ir seserys.

Vieną pirmųjų savo didesnių veikalų „Laivininkas Mikelis Austynas“ išleido 1935 m. Karaliaučiuje. 1937 m. parašė žymųjį romaną „Upė teka“, kuris vėliau ne kartą buvo leidžiamas naujai. Gausius ir įdomius P. Broko rašinius spausdino įvairūs laikraščiai.

1939 m. rugpjūčio 22 d. jis buvo mobilizuotas į nacistinės Vokietijos karinį jūrų laivyną ir tarnavo Klaipėdoje. Vėliau gelbėjo žinomo žurnalisto reputacija, apsaugojusi nuo daugelio karo jūrininkų lemties – žūties vandenyse.

Kaip raštingas žmogus P. Brokas darbavosi nacių propagandos tarnyboje, kurdamas reikiamus raštus. Pokariu gyveno įvairiose Vokietijos vietose, rašė ir leido vis naujus savo kūrinius. 1953 m. apsigyvenęs Hamburge, pradėjo bendradarbiauti su ten įsikūrusiomis Rytprūsių išeivių organizacijomis, rašė į jų leidinius, dažnai prisimindamas savo vaikystę prie Nemuno ir senų laikų plaukiojimus. Nuėjęs ilgą ir nuotykingą gyvenimo kelią, tapęs populiariu rašytoju, mirė 1986 m. spalio 26 d. Bad Segeberge.

## Darbai

* *Der Schiffer Michael Austyn*. Königsberg 1935
* *Der achte Schöpfungstag*. Königsberg 1936
* *Melodie des Blutes. Ostpreußische Nächte*. Brock von Holle & Co. 1937
* *Die auf den Morgen warten*. 1939
* *Der Strom fließt*. Berlin 1940 (Neuauflage 1979)
* *Vorposten auf hoher See*. Franz Schneider Verlag 1941
* *Alles Lebendige muß reifen*. Berlin 1942
* *Die Fahrt ins eigene Herz*. Oertel & Sporer 1948
* *Antek*. Oncken 1949
* *Das Abenteuer im Moor*.Oncken 1949
* *Die Löwenjagd*. Stuttgart 1949
* *Das Glück auf Erden*. Bochum 1949
* *Eines Mannes Frau*. Turm-Verlag 1950,
* *Die Gefangene*. Bietigheim 1951
* *Ostpreussen. Geschichte und Geschichten*. 1980
* *Ostpreußisches Oberland*, 1983
* *Die Salzburger in Ostpreußen*. Leer 1984

## Nuorodos

* Paul Brock – Pagulbinių laivininkas ir rašytojas;
* Literatūra susijusi su Paul Brock (vok.);
* Biografija (vok.).

## Šaltiniai